Pilato Ka Yesu He Ŋmɛɛmɔ | Yesu Wala Shihilɛ\nPILATO KA YESU HE ŊMƐƐMƆ\nYUDAFOI LƐ BI NI AŊMƐƐ BARABA HE\nAYE YESU HE FƐO NI AFEE LƐ NISENIIANII\nPilato kɛɛ asafoku ni taoɔ ni agbe Yesu lɛ akɛ: “Minaaa nɔ ko yɛ nuu nɛɛ he ni hãa eyeɔ fɔ yɛ saji ni nyɛkɛshwieɔ enɔ lɛ amli. Anɔkwa, Herode hu enaaa eko.” (Luka 23:14, 15) Akɛni Pilato miitao etsɔ gbɛ kroko nɔ eŋmɛɛ Yesu he hewɔ lɛ, ekɛɛ amɛ akɛ: “Nyɛyɛ kusum ko akɛ esa akɛ maŋmɛɛ mɔ ko he mahã nyɛ yɛ Hehoo lɛ nɔ. No hewɔ lɛ, ani nyɛmiisumɔ ni maŋmɛɛ Yudafoi lɛ a-Maŋtsɛ lɛ he mahã nyɛ?”​—Yohane 18:39.\nPilato le akɛ no mli lɛ awo Baraba, ni eji ojoyelɔ kpanaku, maŋ hiɛ atuatselɔ, kɛ gbɔmɔgbelɔ lɛ tsuŋ. No hewɔ lɛ Pilato bi amɛ akɛ: “Namɔ nyɛsumɔɔ akɛ miŋmɛɛ ehe mihã nyɛ, Baraba aloo Yesu, mɔ ni akɛɛ atsɛɔ lɛ Kristo lɛ?” Akɛni osɔfoi tsiifoi lɛ wo asafoku lɛ yiŋ hewɔ lɛ, asafoku lɛ kɛɛ aŋmɛɛ Baraba moŋ he, shi jeee Yesu. Pilato bi amɛ ekoŋŋ akɛ: “Mɛi enyɔ nɛɛ ateŋ namɔ nyɛsumɔɔ akɛ miŋmɛɛ ehe mihã nyɛ?” Asafoku lɛ bolɔ akɛ: “Baraba”!​—Mateo 27:17, 21.\nPilato hiɛ fee lɛ yaa, no hewɔ lɛ ebi amɛ akɛ: “Belɛ, mɛni mifee Yesu, mɔ ni akɛɛ atsɛɔ lɛ Kristo lɛ mɔ?” Amɛbolɔ waa amɛkɛɛ: “Gbee lɛ!” (Mateo 27:22) Efeee amɛ hiɛgbele akɛ amɛmiibi ni agbe nuu ni efeko efɔŋ ko. Pilato bi amɛ akɛ: “Mɛni hewɔ? Mɛɛ efɔŋ nuu nɛɛ efee? Minaaa nɔ ko ni sa gbele yɛ ehe; no hewɔ lɛ, magbala etoi ni maŋmɛɛ ehe.”​—Luka 23:22.\nMɔdɛŋ ni Pilato bɔ shii abɔ lɛ fɛɛ sɛɛ lɛ, asafoku ni mli efu waa lɛ kɛ gbee kome bolɔ waa akɛ: “Gbee lɛ!” (Mateo 27:23) Jamɔŋ hiɛnyiɛlɔi lɛ ená asafoku lɛ nɔ hewalɛ aahu akɛ amɛgiri ni amɛmiitao ashwie lá shi! Ni jeee awuiyelɔ loo gbɔmɔgbelɔ ko lá shi amɛtaoɔ ni ashwie lɛ. Moŋ lɛ, amɛmiibi ni ashwie nuu ni efeko efɔŋ ko, mɔ ni gbii enumɔ ni tsɔ hiɛ lɛ, ahere lɛ kɛba Yerusalem akɛ Maŋtsɛ lɛ, lá shi. Kɛ́ Yesu kaselɔi lɛ yɛ jɛmɛ po lɛ, amɛfee dioo koni akayoo amɛ.\nPilato na akɛ nɔ kpakpa ko jɛɛɛ emɔdɛŋbɔɔ lɛ mli kɛbaaa. Maŋ lɛŋ miihe afee hirihiri, no hewɔ lɛ ewó nu ni efɔ edɛ̃ yɛ asafoku lɛ hiɛ. Ekɛɛ amɛ akɛ: “Miyeee nuu nɛɛ lá yi sɔ̃. Nyɛ diɛŋtsɛ nyɛkwɛa nɔ.” Enɛ shiii amɛ kpu po. Moŋ lɛ, amɛkɛɛ akɛ: “Elá aba wɔ kɛ wɔbii anɔ.”​—Mateo 27:24, 25.\nAmralo lɛ miisumɔ ni esa maŋbii lɛ ahiɛ moŋ fe nɔ ni eeefee nɔ ni ele akɛ eja. No hewɔ lɛ, yɛ amɛnibimɔ lɛ naa lɛ, eŋmɛɛ Baraba he ehã amɛ. Ehã ajie Yesu atade lɛ ni akɛ kpelebii yi lɛ.\nBe ni asraafoi lɛ gwao Yesu musuŋshãa sɛɛ lɛ, amɛŋɔ lɛ kɛtee amralo lɛ we lɛ. Asraafoi akuu muu lɛ fɛɛ bakpe ni amɛfee lɛ niseniianii ekoŋŋ. Amɛlo ŋmeii akekere kɛbu eyitso ni amɛnyɛ nɔ. Asraafoi lɛ hã Yesu gãlã hu ehiɛ yɛ eninejurɔ, ni amɛwo lɛ atade afaseo, taakɛ odehei woɔ lɛ. Amɛye ehe fɛo amɛkɛɛ: “Wɔmiiŋa bo, Yudafoi lɛ a-Maŋtsɛ!” (Mateo 27:28, 29) Nɔ ni ehiii kwraa lɛ, amɛfɛ̃ lajɔ̃ shwie Yesu he, ni amɛtee nɔ amɛgbala ehiɛ mai. Amɛhe gãlã lɛ yɛ edɛŋ ni amɛkɛtswia eyiteŋ, ni enɛ hã ŋmeii akekere ni amɛkɛbu lɛ kɛmiishwie ehiɛ shi lɛ tsurɔ eyiteŋ waa.\nBɔ ni Yesu fee enii hã ní efĩ shi yɛ enɛɛmɛi fɛɛ mli lɛ hã Pilato naa kpɛ ehe waa, no hewɔ lɛ eka ekoŋŋ akɛ ebaajie ehe kɛje sane lɛ mli. Ekɛɛ akɛ: “Nyɛkwɛa! Mikɛ lɛ eje kpo kɛba nyɛŋɔɔ bɔ ni afee ni nyɛná nyɛle akɛ minaaa tɔmɔ ko yɛ ehe.” Ani ekolɛ Pilato susu akɛ kɛ́ ekɛ Yesu je kpo kɛba asafoku lɛ ŋɔɔ ni amɛna ehe faji kɛ bɔ ni ehe hoɔ lá lɛ, no baatsirɛ amɛ ni amɛhã aŋmɛɛ ehe? Be ni Pilato kɛ Yesu damɔ asafoku ni yitseiaŋ wala lɛ hiɛ lɛ, ekɛɛ akɛ: “Naa! Gbɔmɔ lɛ!”​—Yohane 19:4, 5.\nEyɛ mli akɛ Yesu he fɛɛ efolɔ ni apila lɛ waa moŋ, shi efee kpoo, ni Pilato po na lɛ nakai, ejaakɛ etamɔ nɔ ni Pilato wiemɔi tsɔɔ akɛ ená bulɛ ehã Yesu ni eena lɛ mɔbɔ.\nKPELEBI NI AKƐYIƆ MƆ\nDr. William D. Edwards tsɔɔ kpelebi ni Romabii lɛ kɛyiɔ mɔ lɛ mli yɛ wolo ko (The Journal of the American Medical Association) mli akɛ:\n‘Akɛ kooloi ahewolo feɔ kpelebi lɛ, ni akɛ dade kpɔbii piɔpiɔ loo gwantɛŋ wui bibii ni naa bala woɔ naa fɛɛ. Kɛ́ Roma asraafoi lɛ yi mɔ lɛ kotosɛɛ lɛ, amɛnineshiwalɛ lɛ hewɔ lɛ, dade kpɔbii lɛ hãa mɔ lɛ sɛɛ tiɔ waa, ni kooloo hewolo kpãi ni gwantɛŋ wui yɔɔ naa lɛ folɔɔ mɔ lɛ ni enyɔɔ loŋ waa. Be ni amɛyaa nɔ amɛyiɔ mɔ lɛ, eheloo lɛ famɔɔ kɛyaninaa etabai, ni eheloo lɛ tserɛɔ ni ehoɔ lá tsoo.’\nMɛɛ gbɛ nɔ Pilato tsɔ eka akɛ ebaaŋmɛɛ Yesu he koni ekatere sɔ̃?\nTe akɛ kpelebi yiɔ mɔ hãa tɛŋŋ?\nBe ni akɛ kpelebi yi Yesu agbe naa lɛ, mɛɛ niseniianii afee lɛ afata he?